Sanco vra einde aan monopolie oor skoolklereArgieffoto Die Suid-Afrikaanse burgerlike organisasie Sanco het Sondag ŉ einde versoek aan monopolieë wat skoolklere verskaf. “Buitensporige pryse deur verskaffers is deel van die strategie om armes uit openbare skole, wat goeie hulpbronne het, te hou,” het Jabu Mahlangu, woordvoerder van Sanco, gesê. Meeste skole berei voor om vandeesweek met die 2018- akademiese jaar te begin. “Onderwysowerhede moet die politieke wilskrag bymekaar skraap om dié netelige kwessie aan te roer, want skoolhoofde, en in sommige gevalle selfs lede van skoolbeheerliggame, trek persoonlik voordeel uit langtermynkontrakte met verskaffers,” het hy bygevoeg. Hy doen ŉ beroep op die Mededingingskommissie om sy ondersoek oor die hoë koste van skoolklere af te handel. “Invloedryke individue binne skoolgemeenskappe is deel van die veldtog om duur skoolklere te behou wat in die meeste gevalle op ouers afgedwing word.” Volgens hom sal voorgeskrewe basiese skooldrag bemagtigingsgeleenthede skep vir koöperasies binne armer gemeenskappe. “Só veldtog binne openbare geen-fooi-skole sal werk skep en ook die swaar las verlig vir arm ouers.” Hy bevraagteken waarom geen-fooi-skole steeds duur skoolklere moet hê wat vir meeste ouers onbekostigbaar is, veral in dié kategorie skole. “Die hele waardeketting moet armoede, werkloosheid en ongelykheid binne gemeenskappe in ag neem.”